
Forord norsk utgave

Denne boken om barns lek i barnehagen kom først ut på svensk (2017), og vi er svært glade for at den nå utgis på norsk. Med revidering av forskrift for rammeplan for barnehagen fortsetter utviklingen av den norske barnehagen. I den siste rammeplanen er lek igjen fremtredende og et av de begrepene som nevnes oftest – oftere enn læring og danning, og med det fortsetter den brede barne hagepedagogiske samtalen om det mange med oss mener er det mest vesentlige i barns liv. Det er en samtale med mange involverte og der mange har en interesse – lek er ikke bare lek. Denne boken er ment som et bidrag til den samtalen, et bidrag som springer ut av det vi kaller et barneperspektiv, og som ønsker å fremme lekens egenverdi.

Boken henvender seg til alle som arbeider med barn i barne -hagen, men kan også være av allmenn interesse for foreldre, studenter og andre som bryr seg om barn og barns lek.

Vi retter en varm takk til Inger Johanne Holth og Cappelen Damm Akademisk for interessen for boken og for godt samarbeid. Deler av boken bygger på en rekke enkeltstående artikler publisert etter at FN ga ut en «general comment» til artikkel 31 i Barne konvensjonen i 2013, og frem til i dag.

God lesning!

Trondheim, juli 2018

Maria Øksnes og Einar Sundsdal
 







Forord

Denne boken handler om barns lek i barnehagen. Barns lek er et sentralt kunnskapsområde for alle som arbeider med barn. At barn leker, er det liten tvil om. Av den grunn kan det være lett å ta tematikken for gitt og tenke at dette gir seg selv. Hvordan voksne som arbeider i barnehagen, forholder seg til barns lek, er imidlertid et sentralt spørsmål. Spørsmålet er særlig aktualisert med FNs publisering av en generell kommentar til artikkel 31 som omhandler barns rett til lek. Der uttrykkes det bekymring for barns frie spontane lek, den leken som har egenverdi for barn. Det uttrykkes bekymring for at den leken som har egenverdi for barn, som gir glede og lekelyst, ikke forstås godt nok av mange voksne, og at de derfor ikke er i stand til å samhandle med barn på en leken måte.

Da vi ble kontaktet av Malin Malmström med forespørsel om å skrive en bok om lek for lekens skyld, oppfattet vi dette som en god mulighet til å sette søkelyset på FNs kommentar og den leken mange med FN er bekymret for skal forsvinne. Deler av boken bygger på en rekke enkeltstående artikler publisert i tiden fra den generelle kommentaren ble publisert, til i dag.

Boken henvender seg til alle som arbeider med barn i barnehagen, men kan også være av interesse for foreldre og studenter med innretting mot barnehage.

Vi håper denne boken kan bidra til bedre forståelse for barns lek og hvordan barnehageansatte kan vise omsorg for leken. Ikke minst håper vi å utfordre alle som arbeider med barn, til å tenke gjennom hvordan de kan bidra til å berike den leken som barn selv setter i gang og ønsker å holde på med.

Vi retter en varm takk til Gothia Fortbildning, forlegger Malin Malmström og redaktør Linnéa Isheden for et godt samarbeid.

God lesning!

Trondheim, 30. mai 2017

Maria Øksnes og Einar Sundsdal

